Šio gydymo metu būtina kasdien tinkamai valyti dantis ir prieinamus tarpdančius. Ypatingą dėmesį reikia skirti dantų valymui prieš miegą. Kadangi breketų sistema apgaubti dantys yra labiau pažeidžiami, gydytojas gali rekomenduoti didesnį fluoro kiekį turinčią dantų pastą, apsauginį fluoro gelį ar skalavimo skystį.
Kasdien reikia valyti breketus: atsargiais judesiais, saugantis galimo jų pažeidimo. Uždėjęs pirmuosius breketus, gydytojas apmoko tinkamos jų priežiūros.
Taip pat verta atkreipti dėmesį į mitybą. Reikia vengti tąsaus ir kieto maisto, kuris gali pažeisti breketų sistemą. Rekomenduojama vartoti mažiau cukraus turinčių gėrimų ir užkandžių, dėl kurių burnoje formuojasi rūgštinė terpė. Ant breketais uždengtų dantų greičiau kaupiasi apnašos, kurioms rūgštinė terpė yra itin palanki.
Pradėjus dantų tiesinimą, labai svarbu reguliariai atvykti kontroliniam vizitui, kurio metu įvertinama bendra dantų būklė ir dantų tiesinimo rezultatai.